Турски цар и Нико патријар
0001    Вала Богу, вала јединоме! 
0002    Поранио царе од Стамбола, 
0003    Те се шеће по дивану своме, 
0004    А дозивље млада јазинџију, 
0005    Пак овако царе говорио: 
0006    „Пиши, сине, лист књиге бијеле, 
0007    „Те је пошљи Нику патријару.” 
0008    Овако му царе говораше: 
0009    „О чу ли ме, Нико патријаре! 
0010    „Потурчи се, патријаре Нико, 
0011    „И потурчи тридест калуђера 
0012    „И тридесет ђака самоука, 
0013    „И потурчи цркву Росалију, 
0014    „Градићу ти дворе у Стамболу 
0015    „Код мојијех, боље од мојијех; 
0016    „Ако ли се не ћеш потурчити, 
0017    „Бацићу те на дно у тавницу, 
0018    „Погубићу тридест калуђера, 
0019    „Поробићу тридест ђакончади, 
0020    „Све ћу ти их младе истурчити, 
0021    „Б’јелу ћу ти цркву оборити.” 
0022    А кад Нику така књига дође, 
0023    Књигу гледа Нико патријаре, 
0024    А прољева сузе од очију; 
0025    Пита њега ђаче самоуче: 
0026    „О мој бабо, Нико патријаре! 
0027    „Откуд књига, од кога ли града? 
0028    „Што л’ се тако жалостиво пише, 
0029    „Те је учиш, а сузе прољеваш?” 
0030    Вели њему стари патријаре: 
0031    „Прођи ме се, ђаче самоуче! 
0032    „Што ме питаш, кад помоћ’ не можеш? 
0033    „Књига ј’ ова од цара Турскога, 
0034    „Хоће царе, да се потурчимо 
0035    „И ми нашу вјеру оставимо; 
0036    „Ако ли се потурчит’ не ћемо, 
0037    „Хоће мене стара да погуби 
0038    „И мојијех тридест калуђера, 
0039    „Да потурчи тридесет ђакова, 
0040    „А обали цркву Росалију.” 
0041    Кад то зачу ђаче самоуче, 
0042    Овако је старцу говорило: 
0043    „Чујеш мене, Нико патријаре! 
0044    „Пиши књгу цару честитоме, 
0045    „Нека купи хоџе и хаџије 
0046    „И дервише Турске књижевнике, 
0047    „Нек се моли свецу Мухамеду 
0048    „И његову посту рамазану 
0049    „Од првока петка до другога: 
0050    „Нек устави на истоку сунце, 
0051    „И бијели мјесец на западу 
0052    „Нека игра за неђељу дана; 
0053    „Нек пресуши воде шедрване, 
0054    „И устави Шарац-воду ладну, 
0055    „Која тече кроз Стамбола града; 
0056    „Нек се дигну четири планине: 
0057    „Камендара над Стамболом градом, 
0058    „Буковица и Ораховица, 
0059    „И Кестена висока планина, 
0060    „Нека пођу на Стамбола града; 
0061    „Па ћеш му се онда потурчити.” 
0062    Кад је старац ђаче саслушао, 
0063    Одмах цару књигу написао: 
0064    „Чујеш мене, царе од Стамбола! 
0065    „Ти покупи хоџе и хаџије 
0066    „И дервише твоје књижевнике, 
0067    „Нек се моле свецу Мухамеду 
0068    „И вашему посту рамазану 
0069    „Од првога петка до другога: 
0070    „Нека стане на истоку сунце, 
0071    „Нек заигра мјесец на западу, 
0072    „Нек пресуше воде шедрвани, 
0073    „И нек стане Шарац вода ладна, 
0074    „Нека пођу четири планине: 
0075    „Камендара над Стамболом градом, 
0076    „Буковица и Ораховица, 
0077    „И Кестена над морем планина, 
0078    „Нек се крену на Стамбола града; 
0079    „Па ћу ти се царе потурчити 
0080    „Са мојијех тридесет калуђера, 
0081    „И мојијех тридесет ђакова.” 
0082    А кад цару ситна књига дође, 
0083    Он сакупи хоџе и хаџије 
0084    И дервише старе књижевнике, 
0085    Те се моли свецу Мухамеду 
0086    И Турскоме посту рамазану 
0087    Од првога петка до другога; 
0088    А кад било о петку другоме, 
0089    Не стаде му на истоку сунце, 
0090    Веће пусти велику врућину, 
0091    Сва му шћаше да погори војска; 
0092    Протекоше воде шедрвани 
0093    По Стамболу мутни и крвави, 
0094    А удари Шарац вода ладна 
0095    По Стамбола да потопи града. 
0096    Кад то виђе царе од Стамбола, 
0097    Одмах пише Нику патријару: 
0098    „Калуђере, Нико патријаре! 
0099    „Ти сакупи твоје калуђере 
0100    „И попове влашке учитеље, 
0101    „Пак ти дођи ка Стамболу граду, 
0102    „Те се моли Богу истиноме 
0103    „И Вашему крсту по закону, 
0104    „Те се моли за неђељу дана: 
0105    „Ти устави на истоку сунце, 
0106    „И устави мјесец на западу; 
0107    „Нек пресуше воде шедрвани, 
0108    „Нека пођу четири планине, 
0109    „Све четири ка Стамболу граду, 
0110    „И нек стане Шарац вода ладна, 
0111    „Па ћу ти се, старче, покрстити, 
0112    „Од џамија цркве поградити, 
0113    „И све ћу ти благо поклонити.” 
0114    Посла књигу Нику патријару, 
0115    Кад је стари књигу проучио, 
0116    Сазва старац дванаест владика, 
0117    А сакупи тридесет калуђера, 
0118    И тридесет ђака самоука, 
0119    Отидоше ка Стамболу граду, 
0120    Па стадоше Богу на молитву, 
0121    Молише се Богу истиноме 
0122    Од дан’ до дан’ за неђељу дана; 
0123    Кад је било у свету неђељу, 
0124    Онда стаде Нико патријаре, 
0125    Ману крстом на четири стране, 
0126    Устави се на истоку сунце, 
0127    А и сјајан мјесец на западу; 
0128    Пресушише воде шедрвани, 
0129    Устави се Шарац вода ладна, 
0130    А потресе земља по Стамболу, 
0131    Бијеле се задркташе куле, 
0132    А стресоше четири планине: 
0133    Буковица и Ораховица, 
0134    Камендара над Стамболом градом, 
0135    И Кестена украј мора сиња, 
0136    Све се црној земљи поклонише 
0137    И пођоше на Стамбола града. 
0138    Кад то виђе царе од Стамбола, 
0139    Препаде се од Божје страхоте, 
0140    Па говори Ћуприлијћ-везиру: 
0141    „Слуго моја, Ћуприлијћ-везире! 
0142    „Трчи, слуго, старцу патријару, 
0143    „Нек устви четири планине, 
0144    „Нека пусти воде шедрване, 
0145    „Нек протеку, као што су текле, 
0146    „Нек протече Шарац вода ладна, 
0147    „Нека пође са истока сунце 
0148    „А и сјајан мјесец са запада; 
0149    „Ја ћу њему хаир учинити: 
0150    „Даћу њему сићана фермана 
0151    „Нека суди, као ја што судим, 
0152    „Поред мене у Стамболу граду; 
0153    „Хоћу њему дворе начинити 
0154    „Код мојијех, боље од мојијех, 
0155    „А даћу му на годину блага 
0156    „А дванаест пунијех товара; 
0157    „И нек поје црква Росалија 
0158    „У држави цара Отманскога.” 
0159    Штогођ царе старцу поручио, 
0160    Све му каза Ћуприлијћ везире. 
0161    Кад то чуо стари патријаре, 
0162    Тад’ стадоше четири планине, 
0163    А крену се са истока сунце 
0164    А и сјајан мјесец са запада, 
0165    Протекоше воде шедрвани, 
0166    И протече Шарац вода ладна. 
0167    Што цар рек’о, то и учинио. 
0168    Како онда, тако и данаске 
0169    Тамо сједи Српски патријаре.

Избор 
 Сабрана дела Вука Караџића, Српске народне пјесме, издање о стогодишњици смрти Вука Стефановића Караџића 1864-1964 и двестогодишњици његова рођења 1787-1987, Просвета. Пјесме јуначке средњијех времена, књига трећа 1846, Београд, 1988., стр. 50-54.

Српске епске народне песме
Збирка народних песама Вук књига трећа